Diari Oficial de la Generalitat Valenciana


Sumari del DOGV 3058, del 18-08-1997 (1997/9536)

ORDRE de 9 de juliol 1997, de la Conselleria de Cultura, Educació i Ciència, per la qual s'aprova el Reglament Marc de les Facultats i Escoles Tècniques de la Universitat Miguel Hernández d'Elx.
--------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/07/09/(2)/dof/vci/html**

### Dades del document

Número de DOGV
:   3058

Data del DOGV
:   18-08-1997

Secció del DOGV
:   DISPOSICIONS GENERALS

Número del document
:   1997/9536


Data del document
:   09-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE 9 de juliol 1997, de la Conselleria de Cultura, Educació i Ciència, per la qual s'aprova el Reglament Marc de les Facultats i Escoles Tècniques de la Universitat Miguel Hernández d'Elx.  
La Llei 11/1983, de 25 d'agost, de Reforma Universitària, en el seu article 9é regula les Facultats i Escoles Tècniques com a òrgans encarregats de la gestió administrativa i l'organització dels ensenyaments universitaris, i la seua creació i supressió.  
Així mateix, el Decret 137/97, d'1 d'abril, del Govern Valencià, pel qual s'aprova la normativa singular reguladora de l'activitat de la Universitat Miguel Hernández d'Elx, en els seus articles 35 a 37, determina la regulació de les Facultats i Escoles Tècniques.  
La disposició transitòria sisena del citat Decret estableix que la Comissió Gestora proposarà a la Conselleria de Cultura, Educació i Ciència l'aprovació d'un reglament marc perquè les facultats i escoles tècniques elaboren les seues pròpies normes internes.  
Així doncs, vist que el secretari general de la universitat Miguel Hernández, certifica que la comissió gestora de la citada universitat, reunida el dia 21 de maig de 1997, va prendre l'acord d'aprovar l'esborrany del Reglament Marc de les Facultats i Escoles Tècniques.  
I en exercici de les atribucions que m'han sigut conferides per l'article 35 de la Llei del Govern Valencià  
ORDENE  
Article únic  
Aprovar el Reglament Marc de les Facultats i Escoles Tècniques de la Universitat Miguel Hernández d'Elx, d'acord amb el contingut que s'arreplega en l'annex que s'adjunta a aquesta ordre.  
DISPOSICIONS FINALS  
Primera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Segona  
Contra aquesta ordre, que posa fi a la via administrativa, es podrà interposar, amb la comunicació prèvia al conseller de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i els articles 57 i 58 de la Llei de la Jurisdicció Contenciosa Administrativa. Tot això, sense perjuí que s'interpose qualsevol altre recurs que es considere convenient.  
València, 9 de juliol de 1997  
El conseller de Cultura, Educació i Ciència,  
FRANCISCO E. CAMPS ORTIZ  
Annex I  
Reglament marc de centres  
1. Procediment  
1.1. Una vegada que s'hagen obert, almenys, un 20% dels estudis assignats al centre, el degà o director procedirà a constituir la Comissió Redactora del Projecte de Reglament de Règim Interior, que estarà formada per:  
·Un representant dels alumnes de cada titulació, elegits per i entre els representants de cadascun dels grups de classe teòrica que s'impartisquen.  
·Dos representants dels professors que impartisquen docència en cada titulació, elegits per i entre aquests.  
·Representants del PAS adscrits al centre, en nombre no superior al 10% del total de la Comissió  
·El degà o director (que serà el president de la Comissió) i el secretari del centre, que serà el secretari de la Comissió.  
1.2. Constituïda la Comissió, procedirà a elaborar el Projecte de Reglament de Règim Interior, que haurà de conformar els criteris establits més endavant. El projecte serà remés pel president de la Comissió al Servei Jurídic, que emetrà un informe en un termini màxim de 7 dies. A la vista d'aquest informe, la Comissió procedirà, si escau, a introduir les modificacions que considere necessàries.  
1.3. El president de la Comissió remetrà el Projecte de Reglament de Règim Interior i l'informe jurídic sobre aquest al Vicerectorat d'Ordenació Acadèmica i Professorat. Aquesta remissió tindrà lloc en un termini màxim de 30 dies hàbils des de la data de la constitució de la Comissió Redactora. Si s'incompleix injustificadament aquest termini, la Comissió Gestora dictarà d'ofici el Reglament de Règim Interior del centre afectat.   
1.4. El Projecte de Reglament de Règim Interior i l'informe jurídic sobre aquest seran remesos pel VOAP a la Comissió Gestora, amb un informe adjunt del Vicerectorat d'Ordenació Acadèmica i Professorat sobre el compliment dels criteris establits en 3. A la vista de la documentació existent, la Comissió Gestora decidirà l'aprovació del Reglament de Règim Interior o la seua devolució a la Comissió Redactora, decisió que serà fonamentada en aquest últim cas.  
2. Criteris per a elaborar el reglament de règim interior  
El Reglament de Règim Interior ha de preveure els següents aspectes:  
2.1. Òrgans de Govern.   
2.1.1. El govern del centre correrà a càrrec d'un equip format per:  
·El degà o director, que serà un professor numerari amb el grau de doctor.  
·1 vicedegà o subdirector   
·1 coordinador per cadascuna de les titulacions que impartisca el centre.  
·El secretari  
2.1.2. El degà o director serà elegit per la Junta de Centre conjuntament amb el vicedegà o subdirector. El Reglament de Règim Interior establirà la duració del mandat i els procediments d'elecció i de revocació.  
2.1.3. Els coordinadors ostentaran la representació unipersonal de cadascuna de les titulacions que s'impartisquen al centre. Seran elegits pel Consell de la Titulació corresponent entre els professors a temps complet que formen part d'aquest, i tindran prioritat aquells que siguen de carrera. El Reglament de Règim Interior establirà la duració del mandat i els procediments d'elecció i de revocació.  
2.1.4. El secretari serà nomenat pel degà o director, i cessarà quan cesse aquest.  
2.2. Òrgans de representació.  
Els òrgans de representació del centre seran el degà o director i la Junta de Centre.  
2.2.1. La Junta de Centre estarà formada per:  
·Almenys un representant estudiantil de cadascun dels grups de classe teòrica que s'impartisquen; aquests representants seran elegits anualment per i entre els alumnes de cada grup.  
·Professors, elegits al principi de cada curs acadèmic per i entre aquells la docència dels quals s'impartisca majoritàriament al centre. La representació del professorat serà el doble de la de l'alumnat, i en aquesta hi haurà tant PDI de carrera com contractats.  
·PAS, elegits per i entre els membres d'aquest col·lectiu adscrit al centre. La representació del PAS serà 1/3 de la de l'alumnat.  
·Seran membres nats de la Junta l'Equip de Govern del Centre, els directors dels Departaments que hi impartisquen docència i els professors emèrits i jubilats que ho sol·liciten, aquests últims amb veu però sense vot.  
2.2.2. Les funcions de la Junta de Centre seran:  
·Elegir el degà o director per la via que reglamentàriament s'establisca.  
·Ostentar la representació col·legiada del centre  
·Revisar el Reglament de Règim Interior.  
2.3. Òrgans de coordinació i seguiment de la docència.  
Cada centre disposarà dels següents òrgans de coordinació i seguiment de l'ensenyament:  
2.3.1. Consells de Curs. Les activitats docents a realitzar en cada curs de cada titulació es coordinaran en el Consell de Curs, que es designarà per l'ordinal del curs seguit del nom de la carrera.   
El Consell de Curs estarà format per 1 representant de cada grup de classe teòrica elegit per i entre els alumnes de cada grup, així com pels professors responsables de cada assignatura en cada grup. La presidència de tots els Consells de Curs de cada titulació correspondrà al coordinador d'aquesta. Els directors de les Unitats d'Assistència i Assessorament Acadèmic a l'alumne seran membres, sense vot, de tots els Consells de Curs, i exerciran les funcions de secretari d'actes d'aquests.  
Entre les funcions del Consell de Curs figuraran, almenys, les següents:  
·Coordinar les activitats docents del curs i proposar al Consell de Titulació el calendari d'avaluacions  
·Elaborar un informe mensual normalitzat per al degà o director en què es faça constar el grau de compliment de les activitats programades i el grau de consecució dels objectius específics de cada assignatura. Aquest informe serà remés tant al degà o director com al Servei de Qualitat, i podrà ser utilitzat, si escau, per a l'avaluació del professorat.  
2.3.2. Consells de Titulació. El Consell de Titulació és l'òrgan de coordinació de totes les activitats docents d'aqueixa titulació, així com l'òrgan de representació col·legiada de la titulació.  
El Consell de Titulació estarà integrat per:  
a) Un representant de cadascun dels cursos de la titulació, elegit per i entre els representants estudiantils en els Consells de Curs.  
b) 2 professors per curs, elegits per i entre els membres d'aquest col·lectiu que siguen membres dels Consells de Curs de la Titulació de què es tracte i assegurant que totes les Divisions que impartisquen assignatures troncals o obligatòries a la carrera hi estiguen representades  
c) El coordinador de la Titulació, que serà el president del Consell.  
d) Els directors de les Unitats d'Assistència i Assessorament Acadèmic seran membres, sense vot, de tots els Consells de Titulació, i exerciran les funcions de secretari d'actes d'aquests.  
Entre les funcions del Consell de Titulació figuraran, almenys, les següents:  
·Coordinar els objectius específics per a evitar repeticions innecessàries.  
·Proposar els objectius de Titulació i remetre'ls per a informe a la Comissió de Docència del Centre.  
·Proposar el Pla d'Estudis de la Titulació segons les directrius de la Comissió de Docència del Centre i la Normativa de Comissió Gestora sobre elaboració i seguiment de plans d'estudi  
·Avaluar el Pla d'Estudis i proposar-ne les modificacions oportunes.  
·Elaborar i sotmetre a la Comissió Gestora la proposta anual d'assignatures optatives de les Divisions.  
·Proposar a la Comissió Gestora la composició dels tribunals dels treballs i/o projectes fi de carrera, així com de tesines de llicenciatura.  
2.3.3. Comissió de Docència. És l'òrgan de coordinació de totes les activitats docents del centre. Estarà presidida pel degà o director, i en seran membres:  
a) Tots els coordinadors de Titulació del centre.   
b) Un alumne per cada Titulació elegit per i entre els representants estudiantils que siguen membres dels respectius Consells de Titulació.  
c) El director de la Unitat d'Assistència i Assessorament Acadèmic, que actuarà com a secretari d'actes  
Entre les funcions de la Comissió de Docència figuraran, almenys, les següents:  
·Informar les propostes d'objectius de titulació i remetre-les a la Comissió Gestora  
·Elaborar les propostes de noves titulacions per a la Comissió Gestora  
·Les que s'adscriuen en la Normativa de Comissió Gestora sobre elaboració i seguiment de plans d'estudi  
·Establir la distribució d'aules i horaris de tots els estudis del centre, incloent-hi tant la planificació de classes teòriques com de pràctiques.  
2.3.4. Unitat d'Assistència i Assessorament Acadèmic. Són unitats de centre de l'Oficina d'Organització i Gestió de la Docència, les missions de la qual estan definides en el Reglament d'aquesta. El Reglament de Règim Interior dels Centres establirà el necessari perquè aquestes unitats disposen de tota la informació necessària per a efectuar un seguiment individualitzat del rendiment acadèmic de cada alumne incloent-hi convocatòries i qualificacions globals i desagregades.


Còpia Permalink ELI